തല തകര്ന്ന പത്തുവയസുകാരന് ചികിത്സ ലഭ്യമാക്കിയില്ലെന്ന് പരാതി കായംകുളം: അപകടത്തില് തലയോട്ടി പൊട്ടി ആശുപത്രിയിലെത്തിയ പത്തുവയസുകാരന് മതിയായ ചികിത്സ ലഭ്യമാക്കിയില്ലെന്ന് പരാതി. കായംകുളം കൊറ്റുകുളങ്ങര കൊട്ടയ്ക്കാട്ട് കെ.എ. നൗഷാദിന്റെ മകന് മുഹമ്മദ് ഇഹ്സാനാണ് ദുര്യോഗം ഉണ്ടായത്. കഴിഞ്ഞ 22ന് വൈകിട്ട് സൈക്കിളുകള് കൂട്ടിയിടിച്ച് മതിലില് തലയിടിച്ച് വീണായിരുന്നു അപകടം. ബന്ധുക്കളും നാട്ടുകാരും ചേര്ന്ന് വൈകിട്ട് ഏഴോടെ കുട്ടിയെ ആലപ്പുഴ മെഡിക്കല് കോളേജ് ആശുപത്രിയില് എത്തിച്ചു. എന്നാല് പൊട്ടിയ ഭാഗത്തെ തലമുടി പോലും നീക്കം ചെയ്യാതെ അത്യാഹിത വിഭാഗത്തിലെ ഡോക്ടര് സ്റ്റാപ്ളര് ചെയ്ത് തിരികെവിടുകയായിരുന്നു. ടി.ടി പോലും എടുത്തില്ലെന്ന് ബന്ധുക്കള് ആരോപിക്കുന്നു. അടുത്ത ദിവസം തലയില് നീരുകെട്ടി കുട്ടി അസ്വസ്ഥതകള് പ്രകടിപ്പിച്ചതോടെ എറണാകുളത്തെ സ്വകാര്യ ആശുപത്രിയില് എത്തിച്ചു. മുടി നീക്കം ചെയ്ത് പന്ത്രണ്ട് സ്റ്റിച്ചിട്ടാണ് കുട്ടിയുടെ ജീവന് രക്ഷിപ്പെടുത്തിയത്. തുടര്ന്നാണ് പിതാവ് മെഡിക്കല് കോളേജ് സൂപ്രണ്ടിന് പരാതി നല്കിയത്.